Document ID: 32002R0167

Kommissionens forordning (EF) nr. 167/2002
af 30. januar 2002
om fastsættelse af en procentsats for godkendelse af kontrakter om frivillig destillation af bordvin og suspendering af meddelelse af nye kontrakter om frivillig destillation af bordvin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer(1), senest ændret ved forordning (EF) nr. 2464/2001(2), særlig artikel 63, stk. 6, og
ud fra følgende betragtninger:
(1) I artikel 63 i forordning (EF) nr. 1623/2000 fastsættes gennemførelsesbestemmelser til ordningen for destillation af de vine, der er nævnt i artikel 29 i forordning (EF) nr. 1493/1999(3), senest ændret ved forordning (EF) nr. 2585/2001(4). Det drejer sig om subventioneret og frivillig destillation, der har til formål at støtte vinmarkedet og fremme fortsat forsyning af konsumalkoholsektoren, som traditionelt anvender denne form for alkohol. Derfor indgår vinproducenterne og destillationsvirksomhederne kontrakter, som medlemsstaterne to gange om måneden meddeler Kommissionen.
(2) I stk. 6 i ovennævnte artikel defineres betingelserne for, hvordan Kommissionen griber ind i forbindelse med godkendelsen af kontrakterne ved at fastsætte en procentsats for godkendelse af kontrakter om destillation og/eller suspendere meddelelsen af nye kontrakter. Dette finder sted, hvis der er sket overskridelse eller er risiko for overskridelse af de disponible budgetmidler og af mulighederne for afsætning af konsumalkohol.
(3) For produktionsåret 2001/02 har Kommissionen af hensyn til mulighederne for afsætning af konsumalkohol og af budgethensyn givet adgang til destillation ad flere omgange med kvantitative begrænsninger. Der blev givet adgang til destillation for anden gang ved Kommissionens forordning (EF) nr. 2512/2001 af 20. december 2001 om yderligere adgang til destillation i henhold til artikel 29 i Rådets forordning (EF) nr. 1493/1999 for vinproduktionsåret 2001/02(5) fra den 1. januar 2002. Der kan højst indgås kontrakter for 3 mio. hl bordvin. På grundlag af de mængder vin, som der ifølge medlemsstaternes meddelelser pr. 21. januar 2002 er indgået kontrakter for, kan Kommissionen konstatere, at grænsen er overskredet. Det er derfor nødvendigt at fastsætte en procentsats en procentsats for godkendelse af de meddelte mængder til destillation og suspendere meddelelsen af nye kontrakter -
UDSTEDT FØLGENDE FORORDNING:
Artikel 1
1. Højst 41,09 % af de mængder vin, for hvilke der er indgået kontrakter som meddelt Kommissionen den 21. januar 2002 efter artikel 63, stk. 4, i forordning (EF) nr. 1623/2000, godkendes.
2. Muligheden for at meddele Kommissionen nye kontrakter efter artikel 63, stk. 4, i forordning (EF) nr. 1623/2000 suspenderes.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. januar 2002.

Labels: 17
6